****

**Ευρωπαϊκή Διάσκεψη Προέδρων Κοινοβουλίων**

**Παρέμβαση από την κ. Marija Pejčinović Burić,**

**Γενική Γραμματέα του Συμβουλίου της Ευρώπης**

**Αθήνα, 21-22 Οκτωβρίου 2021**

Κύριε Πρόεδρε της Βουλής των Ελλήνων,

Κύριε Πρόεδρε της Κοινοβουλευτικής Συνέλευσης του Συμβουλίου της Ευρώπης,

Κυρίες και Κύριοι Πρόεδροι,

Κυρίες και Κύριοι,

Οι πρόεδροι κοινοβουλίων φέρουν μοναδική ευθύνη.

Ο ρόλος τους, ο ρόλος σας, έγκειται στο να τοποθετείστε πέρα και πάνω από την κομματική πολιτική ώστε να διασφαλίζετε την ορθή διεξαγωγή των συζητήσεων, των διαδικασιών και τη λήψη αποφάσεων προς όφελος του εθνικού συμφέροντος.

Εν τούτοις, αυτή η μη κομματική θέση δεν είναι συνώνυμη της απουσίας αρχών.

Όλα τα κράτη-μέλη του Συμβουλίου της Ευρώπης έχουν επικυρώσει την Ευρωπαϊκή Σύμβαση των Ανθρωπίνων Δικαιωμάτων, η οποία είναι δεσμευτική νομικά για το καθένα από αυτά, όπως και οι αποφάσεις του Ευρωπαϊκού Δικαστηρίου των Ανθρωπίνων Δικαιωμάτων, οι οποίες απορρέουν από αυτήν και πρέπει να εφαρμόζονται απολύτως και χωρίς καθυστέρηση.

Η ευθύνη για αυτό ανήκει κατά πρώτο λόγο στις εθνικές αρχές.

Τα κοινοβούλια έχουν, άρα, υπό τη δική σας καθοδήγηση, ουσιώδη ρόλο σε αυτό το επίπεδο.

Η λειτουργία και οι εργασίες των κοινοβουλίων, καθώς και τα νομοθετικά κείμενα που αυτά παράγουν πρέπει, πράγματι, να είναι σύμφωνα με αυτές τις δεσμεύσεις, έτσι ώστε να ανθούν τα δικαιώματα του ανθρώπου, η δημοκρατία και το Κράτος Δικαίου.

Με την ιδιότητά τους ως εκπρόσωποι του λαού τους, οι βουλευτές οφείλουν να δίνουν το παράδειγμα.

Ο οργανισμός μας στέκει πάντα στο πλευρό των κυβερνήσεων και των κοινοβουλίων απέναντι στα προβλήματα που τους παρουσιάζονται, υπό το πρίσμα των κοινών κανόνων τους οποίους ελεύθερα επέλεξαν να ακολουθήσουν.

Και αυτό θα συνεχιστεί απέναντι στις ταχύτατες εξελίξεις των καταστάσεων και των νέων προβλημάτων που αντιμετωπίζουμε. Ένα παράδειγμα είναι οι μορφές βίας κατά των γυναικών και η ενδο-οικογενειακή βία, τα ζητήματα που θέτει η τεχνητή νοημοσύνη, ή ακόμα ο άοκνος αγώνας κατά της εμπορίας ανθρώπων με σκοπό την εκμετάλλευσή τους μέσω της εργασίας.

Στα πλαίσια αυτής της διάσκεψης, θα συζητήσετε επίσης άλλα θέματα το ίδιο σημαντικά και επείγοντα, όπως τα σύνθετα και ποικίλα μέτρα τα οποία έλαβαν οι ευρωπαϊκές δημοκρατίες κατά του covid-19.

Οι κοινοβουλευτικοί χρειάστηκε να επιλέξουν μεταξύ αλληλοσυγκρουόμενων απαιτήσεων και να λάβουν πρωτόγνωρες αποφάσεις, ενώ διακυβεύονταν ανθρώπινες ζωές.

Από τη μεριά μου, απηύθυνα έκκληση στα κράτη μέλη να πάρουν μέτρα αποτελεσματικά και ταυτόχρονα με σεβασμό προς τις Ευρωπαϊκές αξίες.

Τον Απρίλιο του περασμένου έτους, εκδώσαμε έναν πρακτικό οδηγό για να υπενθυμίσουμε ότι οι παρεμβάσεις των εθνικών αρχών πρέπει να είναι αναγκαίες, ανάλογες με την περίσταση και περιορισμένης χρονικής διάρκειας.

Επαναβεβαιώσαμε με σαφήνεια ότι τα κράτη έχουν τη θετική υποχρέωση της προστασίας της ζωής, το οποίο, σε ορισμένες περιπτώσεις, απαιτεί ειδικά μέτρα υπέρ των ευάλωτων ατόμων.

Επίσης επαναλάβαμε ότι η κατάσταση εκτάκτου ανάγκης πρέπει πάντα να υπόκειται σε δημοκρατικό έλεγχο και ότι πρέπει να συνεχίζουν να ισχύουν κάποιες αρχές και διασφαλίσεις, ακόμα και σε αυτές τις περιστάσεις.

Για παράδειγμα η διεξαγωγή των εκλογικών αναμετρήσεων.

Κρούσαμε τον κώδωνα του κινδύνου κατά των διακρίσεων τις οποίες υφίστανται οι μειονότητες, συγκεκριμένα οι γλωσσικές, οι οποίες, συχνά, δεν έλαβαν καμία ενημέρωση για τον Covid στη γλώσσα τους.

Προσπαθήσαμε να προασπίσουμε τις αρχές μας και να βοηθήσουμε τις κυβερνήσεις να μοιραστούν τις καλές τους πρακτικές για την πρόληψη της βίας κατά των γυναικών και των παιδιών που βρέθηκαν έγκλειστοι στο έλεος των δραστών κατά τη διάρκεια των περιοριστικών μέτρων, και να αντιμετωπίσουν αυτές τις καταστάσεις.

Επίσης επαναβεβαιώσαμε με σαφήνεια τη σημασία της πρόσβασης στην παιδεία κατά τη διάρκεια της αναστολής των μαθημάτων, καθώς δεν είχαν όλοι οι μαθητές πρόσβαση στις απαραίτητες τεχνολογίες.

Στο θέμα των εμβολίων και του «πράσινου πάσου», το Δικαστήριο του Στρασβούργου άρχισε να εκδίδει τις πρώτες του αποφάσεις.

**\*\*\*\*\***

Είμαι βέβαιη ότι κάποια από αυτά σας φάνηκαν χρήσιμα.

Όσο εξελίσσεται η κατάσταση, εμείς θα παραμείνουμε ακλόνητοι.

Τα κοινωνικά δικαιώματα θα είναι σημαντικά.

Ακόμα δεν έχει γίνει αισθητός ο μακροπρόθεσμος αντίκτυπος του covid-19.

Και υπάρχει κίνδυνος να πληγούν σφοδρότερα οι φτωχότεροι.

Αυτό μπορεί να αντιμετωπιστεί με τη βοήθεια του Ευρωπαϊκού Κοινωνικού Χάρτη.

Οι διατάξεις του αποσκοπούν στην προστασία αυτών που έχουν λιγότερα.

Και ελπίζω ότι οι χώρες θα μπορέσουν να υποστηρίξουν τις προτάσεις μου να γίνει ο Κοινωνικός Χάρτης ισχυρότερος και πιο αποτελεσματικός.

Έτσι θα μπορέσει να διατηρηθεί καλύτερα η κοινωνική συνοχή – ούτως ώστε η κρίση στη δημόσια υγεία να μην γίνει και κρίση της δημοκρατίας.

Μία ένδειξη της δέσμευσής μας είναι η απόφαση της Τράπεζας Ανάπτυξης του Συμβουλίου της Ευρώπης να επενδύσει πάνω από 3 δισεκατομμύρια ευρώ σε έργα εκτάκτου ανάγκης και να εκδώσει Ομόλογα Κοινωνικής Ένταξης για να πληρώσει για τον μετριασμό των κοινωνικών και οικονομικών επιπτώσεων της πανδημίας.

Θα συζητήσετε επίσης το ρόλο των εθνικών κοινοβουλίων και το δικαίωμα σε ένα υγιές και βιώσιμο περιβάλλον.

Και λίγα θέματα είναι τόσο επείγοντα.

Η κλιματική αλλαγή και η υποβάθμιση του φυσικού μας κόσμου μας απειλούν –

Όλους και τα πάντα.

Η αντιμετώπισή τους θα χρειαστεί εστιασμένη, αποφασισμένη ηγεσία ενός είδους που δεν έχουμε δει ακόμη.

Αυτό ισχύει εξίσου και για τις εθνικές αρχές και για τους διεθνείς οργανισμούς:

Το περιβάλλον είναι κοινή μας ευθύνη και δεν μπορεί να σωθεί χωρίς πολυμερή δράση.

Για το Συμβούλιο της Ευρώπης, η Ευρωπαϊκή Σύμβαση Δικαιωμάτων του Ανθρώπου και ο Ευρωπαϊκός Κοινωνικός Χάρτης αποτελούν και πάλι την έμπνευσή μας.

Όταν η βλάβη στο περιβάλλον απειλεί τα δικαιώματά μας στη ζωή, στην ιδιωτικότητα και στην ιδιοκτησία·

Ή στην υγεία, στη στέγαση και σε ένα υγιές περιβάλλον·

Ή οποιοδήποτε άλλο δικαίωμα, αυτές οι αδικίες πρέπει να αντιμετωπιστούν.

Τα εθνικά δικαστήρια ήδη παραπέμπουν στη Σύμβαση σε υποθέσεις σχετικές με το περιβάλλον.

Και το Ευρωπαϊκό Δικαστήριο Ανθρωπίνων Δικαιωμάτων και η Ευρωπαϊκή Επιτροπή Κοινωνικών Δικαιωμάτων έχουν εκδώσει αποφάσεις – και είναι σαφείς σχετικά με τα προληπτικά μέτρα τα οποία πρέπει να λάβουν οι κυβερνήσεις.

Αλλά δεν σταματάμε εκεί: και εμείς ενεργούμε προληπτικά.

Έχουμε δημιουργήσει ένα εγχειρίδιο και online σεμινάρια για να βοηθήσουμε τους ασκούντες νομικά επαγγέλματα να κατανοήσουν τη νομολογία σε αυτόν τον τομέα.

Σκοπεύουμε να επικαιροποιήσουμε, να αναθεωρήσουμε και να μεγιστοποιήσουμε τις συμβάσεις μας για την προστασία του περιβάλλοντος, μεταξύ άλλων και για την καταπολέμηση των περιβαλλοντικών εγκλημάτων.

Και μία ομάδα ειδικών επεξεργάζεται μία νέα σύσταση για τα ανθρώπινα δικαιώματα και το περιβάλλον.

Πρέπει όλοι να κάνουμε ό,τι μπορούμε στο πλαίσιο της αποστολής μας.

Σήμερα, λοιπόν, είναι ευκαιρία να μοιραστείτε τις εμπειρίες σας και να σκεφθείτε πώς θα προχωρήσετε.

Γιατί μόνο με τη συνεργασία στα κοινοβούλια, τις κυβερνήσεις και σε διεθνές επίπεδο, θα είναι το αύριο καλύτερο από το σήμερα.

Σας ευχαριστώ.